Annonce

Cykelstierne i Aarhus bliver i øjeblikket indtaget af de motordrevne el-cykler, som er blevet et hit hos århusianske cyklister, der dagligt kæmper med de bakkede forhold i byen.

I 2015 blev der solgt dobbelt så mange el-cykler som året før, og cyklen er nu et reelt alternativ til bil nummer to. Boomet skyldes ikke mindst, at også det yngre publikum har fået øjnene op for el-cyklens fordele, og at flere benytter sig af mulighederne for rentefri finansiering.

»Halvdelen af el-cykelkøberne er kvinder mellem 20 og 40 år, der bruger el-cyklen som alternativ til offentlig transport eller familiens bil nummer to. Vi har faktisk en del kunder, der har solgt en af deres biler og ønsker at erstatte den med en el-cykel,« siger Ole Bjerregaard, der ejer Fri BikeShop i Aarhus og fortsætter:

»For bare fem år siden var det hovedsageligt ældre, der købte el-cykler. Men fordi producenterne nu lancerer ungdommelige og sporty modeller, er der åbnet for en helt ny kundekreds.«